CELEX: 32019D1738
Language: et
Date: 2019-10-16 00:00:00
Title: Komisjoni Rakendusotsus (EL) 2019/1738, 16. oktoober 2019, millega lubatakse Taani Kuningriigil Gröönimaa ja Fääri saartega rahaülekannete tegemiseks lepinguid sõlmida (teatavaks tehtud numbri C(2019) 7302 all) (Ainult taanikeelne tekst on autentne)

18.10.2019   
               
               
                  ET
               
               
                  Euroopa Liidu Teataja
               
               
                  L 265/10
               
            
         KOMISJONI RAKENDUSOTSUS (EL) 2019/1738,
         16. oktoober 2019,
         millega lubatakse Taani Kuningriigil Gröönimaa ja Fääri saartega rahaülekannete tegemiseks lepinguid sõlmida
         (teatavaks tehtud numbri C(2019) 7302 all)
         (Ainult taanikeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 20. mai 2015. aasta määrust (EL) 2015/847, mis käsitleb rahaülekannetes edastatavat teavet ja millega tunnistatakse kehtetuks määrus (EÜ) nr 1781/2006, (1) eriti selle artiklit 24,
         võttes arvesse taotlust, mille Taani Kuningriik on esitanud määruse (EL) 2015/847 artikli 24 alusel,
         ning arvestades järgmist:
         
                     (1)
                  
                  
                     Komisjoni otsuse 2012/43/EL (2) kohaselt tehti Taanile erand seoses rahaülekannetega ühelt poolt Gröönimaa ja Fääri saarte ning teiselt poolt Taani vahel.
                  
               
                     (2)
                  
                  
                     Taani esitas 1. mail 2019 vastavalt määruse (EL) 2015/847 artiklile 24 taotluse Gröönimaa ja Fääri saarte ning Taani vahelisi rahaülekandeid käsitleva erandi kehtivuse pikendamiseks.
                  
               
                     (3)
                  
                  
                     Liikmesriikidele teatati rahapesu ja terrorismi rahastamise tõkestamise komitee kirjaliku menetluse teel 19. juulil 2019, et komisjoni arvates on talle esitatud teave, mis on vajalik Taani taotluse hindamiseks.
                  
               
                     (4)
                  
                  
                     Gröönimaa ega Fääri saared ei moodusta osa liidu territooriumist, nagu on kindlaks määratud Euroopa Liidu lepingu artikliga 52 ja Euroopa Liidu toimimise lepingu artikliga 355. Kõnealused territooriumid moodustavad osa Taani valuutapiirkonnast. Seega vastavad Gröönimaa ja Fääri saared määruse (EL) 2015/847 artikli 24 lõike 1 teise lõigu punktis a sätestatud kriteeriumile.
                  
               
                     (5)
                  
                  
                     Gröönimaa ja Fääri saarte makseteenuse pakkujad osalevad otseselt Taani makse- ja arveldussüsteemides (Kronos ja Sumclearing). Seega vastavad nad määruse (EL) 2015/847 artikli 24 lõike 1 teise lõigu punktis b sätestatud kriteeriumile.
                  
               
                     (6)
                  
                  
                     Selleks et kohaldada Gröönimaa ja Fääri saarte suhtes liidu määruseid, peaks Taani võtma vastu sellekohased eriõigusaktid. Taani vastu võetud 30. märtsi 2019. aasta seadusega nr 325 (Fääri saarte kohta) ja 30. märtsi 2019. aasta seadusega nr 326 (Gröönimaa kohta) tagatakse, et kõnealused territooriumid on oma õiguskorda üle võtnud määruse (EL) 2015/847 sätetele vastavad sätted.
                  
               
                     (7)
                  
                  
                     Kuna Gröönimaa ja Fääri saared on vastu võtnud samad eeskirjad, mis on kehtestatud määrusega (EL) 2015/847, ning nad nõuavad makseteenuse pakkujatelt kõnealuste eeskirjade kohaldamist, on kõnealuse määruse artikli 24 lõike 1 teise lõigu punktis c sätestatud kriteerium seega täidetud.
                  
               
                     (8)
                  
                  
                     Seepärast on asjakohane kiita Taani taotletud erand heaks.
                  
               
                     (9)
                  
                  
                     Käesoleva otsusega ette nähtud meetmed on kooskõlas rahapesu ja terrorismi rahastamise tõkestamise komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Taani Kuningriigil lubatakse sõlmida Gröönimaa ja Fääri saartega kokkulepe, mille kohaselt nende territooriumide ja Taani vahelisi rahaülekandeid käsitatakse määruse (EL) 2015/847 kohaldamisel Taani-siseste rahaülekannetena.
         
         
            Artikkel 2
            Otsus 2012/43/EL tunnistatakse kehtetuks.
         
         
            Artikkel 3
            Käesolev otsus on adresseeritud Taani Kuningriigile.
         
         
            Brüssel, 16. oktoober 2019
            
               Komisjoni nimel
               Věra JOUROVÁ
               komisjoni liige
            
         
         
            (1)  ELT L 141, 5.6.2015, lk 1.
         
            (2)  Komisjoni 25. jaanuari 2012. aasta otsus 2012/43/EL, millega lubatakse Taani Kuningriigil sõlmida Gröönimaa ja Fääri saartega kokkulepe, mille kohaselt Taani ja kõnealuste territooriumide vahelisi rahaülekandeid käsitatakse Taani-siseste rahaülekannetena vastavalt Euroopa Parlamendi ja nõukogu määrusele (EÜ) nr 1781/2006 (ELT L 24, 27.1.2012, lk 12).